钦定古今图书集成/理学汇编/学行典/第076卷 > 礼记 > 《缁衣》
## 钦定古今图书集成/理学汇编/学行典/第076卷 > 礼记 > 《缁衣》

“可言也不可行”，君子弗言也；“可行也不可言”，君子弗
行也。

〈大全〉长乐陈氏曰：“可言而不可行，非所谓顾行之言也，无稽之言而已，故君子弗言。可行而不可言，非所谓顾言之行也，苟难之行而已，故君子弗行。”

子曰：“君子道人以言，而禁人以行。故言必虑其所终，
而行必稽其所敝，则民谨于言而慎于行

〈大全〉西山真氏曰：“道人以言者，谓以言辞命令，开导而诱掖之也。然言可以导人之善，而不能禁人之不善，其必以行乎？盖天下之理，有诸己而后可以非诸人。己无不善之行，虽不禁人，人自从之；己有不善之行，虽欲禁人，人必违之。故空言不可以禁人，惟实行乃足以禁人也。夫言出于口，至易也，然不虑其所终，则一”言之过，贻患将不胜救；行出于身，亦至《易》也。然不稽其所敝，则一行之差，流祸或至于无穷。

又

子曰：“下之事上也，身不正，言不信，则义不一，行无类
也。”子曰：“言有物而行有格也。是以生则不可夺志，死
则不可夺名。”

〈大全〉长乐陈氏曰：“下之事上，以身为本，而信以成之也。身正然后无好异之行，是以行有类；言信然后有不可移之义，是以义主于一，身不正则动皆反常矣。其形于可见之行者斯无类，言不信则德二三矣，其见于事君之义者斯不一。行无类则非所谓行有格也，义不一则非所谓言有物也。志者言行之所由出；名者”言行之所自成。言有物，行有格，则志之所守者坚，而名之所成者著。是以生则不可夺志，死则不可夺名也。

又

子曰：“苟有车，必见其轼。苟有衣，必见其敝。人苟或言
之，必闻其声。苟或行之。必见其成。”

〈陈注〉吕氏曰：“此言有是物，必有是事。登车而有所礼则凭轼，有轼则有车，无车则何所凭而式之乎？衣之久必敝，有衣然后可敝，无衣则何敝之有？言必有声，行必有成，亦犹是也。盖诚者物之终始，不诚无物。”

子曰：“言从而行之，则言不可饰也；行从而言之，则行
不可饰也。故君子寡言而行，以成其信，则民不得大
其美而小其恶。”

〈陈注〉从，顺也，谓顺于理也。言顺于理而行之，则言为可用而非文饰之言矣；行顺于理而言之，则行为可称而非文饰之行矣。言之不怍，则为之也难。“寡言而行”，即讷于言而敏于行之意。“以成其信”，谓言行皆不妄也。大其美者所以要誉，小其恶者所以饰非，皆言之所为也。